钦定古今图书集成/明伦汇编/氏族典/第110卷 > 崔元伯
## 钦定古今图书集成/明伦汇编/氏族典/第110卷 > 崔元伯

按《魏书崔元伯传》：“元伯，清河东武城人，魏司空林六
世孙也。祖悦，仕石虎。父潜，仕慕容𬀩。元伯少有隽才，
苻融牧冀州，虚心礼敬，出总庶事，入为宾友。众务修
理，处断无滞。苻坚闻而奇之，征为太子舍人。坚亡，避
难于齐鲁之间，慕容垂以为高阳内史。太祖征慕容
宝，次于常山，元伯弃郡东走海滨。太祖素闻其名，遣”
骑追执之，以为黄门侍郎。与张衮对总机要，草创制
度。太祖幸邺，历问故事于元伯，应对若流。迁吏部尚
书。命有司制官爵，撰朝仪，协音乐，定律令，申科禁，元
伯总而裁之，以为永式。太祖常引问古今旧事，元伯
陈古人制作之体，及明君贤臣往代兴废之由，甚合
上意，未尝謇谔忤旨，亦不谄谀苟容。及太祖季年，大
臣多犯威怒，元伯独无谴者，由于此也。太常三年，卒。
元伯善草隶行押之书，为世摹楷。元伯祖悦，与范阳
卢谌并以博义著名。谌法锺繇，悦法卫瓘，而俱习索
靖之草，皆尽其妙。谌传子偃，偃传子邈，悦传子潜，潜
传元伯。世不替业，故魏初重崔、卢之书。子浩袭爵。